'Operasie Holm' kuier eersdaags by Die Blou Hond | Maroela Media
'Operasie Holm' kuier eersdaags by Die Blou Hond
Operasie Holm, 'n eenvrouvertoning deur Marion Holm, word Donderdag 31 Oktober by Die Blou Hond in Pretoria aangebied. Holm het op haar Facebook-blad bevestig dat dit die tweede laaste keer sal wees dat sy dié produksie gaan aanbied.
Chris Vorster het die regie en beligtingsontwerp behartig en in samewerking met Holm die teks geskryf. Holm en Vorster het al vantevore talle produksies saam gedoen wat onder meer Marion Holm vir Beginners, Die Kaap is weer Holms en Ag kom ek val sommer met die Holm in die huis, insluit.
Holm is alombekend vir haar humoristiese eenvrouvertonings, asook vir ernstiger rolle soos dié van Dot in die kykNet-reeks, Vlug na Egipte.
In haar loopbaan het sy al in meer as 60 teaterproduksies gespeel, in meer as 20 televisiereekse verskyn en tien tekste uit haar pen laat vloei.
Holm vertel sy kan dit steeds nie bekostig om 'n akteur of drie te betaal nie – daarom speel sy al die rolle sommer self. "As jy graag iets van hogere literêre waarde wil sien, is hierdie nie die vertoning vir jou nie. As jy egter wil glimlag en net 'n KLEIN bietjie dink – kom kyk," het sy bygevoeg.
Vir meer inligting skakel Die Blou Hond by 012 348 8820 of stuur 'n e-pos aan [email protected] om kaartjies te bespreek